## ΟΔΗΓΙΑ O.VIII.2\_1: Ορισμοί για παρατυπίες και θέματα απάτης

|  |  |
| --- | --- |
| «Παρατυπία - irregularity»: | Κάθε παράβαση του ενωσιακού δικαίου ή του σχετικού με την εφαρμογή του εθνικού δικαίου, η οποία προκύπτει από πράξη ή παράλειψη οικονομικού φορέα που εμπλέκεται στη θέσπιση των ΕΔΕΤ, και η οποία ζημιώνει ή ενδέχεται να ζημιώσει τον προϋπολογισμό της Ένωσης με καταλογισμό αδικαιολόγητης δαπάνης στον προϋπολογισμό της Ένωσης. *[Πηγή: άρθρο 2 στ. (36) Καν. (ΕΕ) 1303/2013, άρθρο 3 στ. 19 Ν. 4314/2014- ΦΕΚ Α 265/23-12-2014]* |
| *Σημειώσεις/ Διευκρινήσεις:*  Ο ορισμός αυτός καλύπτει όλες τις αντικειμενικές συμπεριφορές (πράξεις ή παραλείψεις) οικονομικού φορέα, συμπεριλαμβανομένων των µη εκ προθέσεως συμπεριφορών που θα μπορούσαν να ζημιώσουν τον κοινοτικό προϋπολογισμό.  Κάθε παρατυπία, η οποία, αφενός μεν αποτέλεσε αντικείμενο μιας πρώτης διοικητικής ή δικαστικής πράξης διαπίστωσης, αφετέρου δε οδήγησε σε ποσό δημοσιονομικής διόρθωσης κοινοτικής συνδρομής μεγαλύτερης από 10.000 ευρώ, αναφέρεται στην ΕΕ. | |
|  | |
| «Πρώτη διοικητική ή δικαστική πράξη διαπίστωσης»: | Η πρώτη έγγραφη εκτίμηση από αρμόδια, διοικητική ή δικαστική, αρχή που καταλήγει στο συμπέρασμα, βάσει συγκεκριμένων πραγματικών περιστατικών, ότι έχει διαπραχθεί παρατυπία, με την επιφύλαξη ενδεχόμενης μεταγενέστερης αναθεώρησης ή αναίρεσης αυτού του συμπεράσματος εξαιτίας εξελίξεων στο πλαίσιο της σχετικής διοικητικής ή δικαστικής διαδικασίας. *[Πηγή: Κατ’ εξουσιοδότηση κανονισμός (ΕΚ) για την υποβολή έκθεσης παρατυπιών C(2015) 4539/ 08.07.2015]* |
|  | |
| «Οικονομικός φορέας»: | Οποιοδήποτε φυσικό ή νομικό πρόσωπο ή άλλη οντότητα που λαμβάνει μέρος στην εφαρμογή της βοήθειας από τα ΕΔΕΤ, με εξαίρεση K-M που ασκεί τα δικαιώματά του ως Δημόσια Αρχή. *[Πηγή: άρθρο 2 στ. (37) Καν. (ΕΕ) 1303/2013, άρθρο 3 στ. 20 Ν. 4314/2014- ΦΕΚ Α 265/23-12-2014]* |

|  |  |
| --- | --- |
| «Συστημική παρατυπία»: | Παρατυπία που έχει ενδεχομένως επαναλαμβανόμενο χαρακτήρα, με μεγάλη πιθανότητα εμφάνισης σε παρεμφερή είδη πράξεων, η οποία προκύπτει από σοβαρή ανεπάρκεια στην αποτελεσματική λειτουργία των συστημάτων διαχείρισης και ελέγχου, συμπεριλαμβανομένης της παράλειψης καθορισμού κατάλληλων διαδικασιών, σύμφωνα με τον Κανονισμό 130/2013 και τους ειδικούς κανόνες για κάθε Ταμείο. *[Πηγή: άρθρο 2 στ. (38) Καν. (ΕΕ) 1303/2013, άρθρο 3 στ. 21 Ν. 4314/2014- ΦΕΚ Α 265/23-12-2014]* |
|  | |

|  |  |  |
| --- | --- | --- |
| |  |  | | --- | --- | | «Σοβαρή ανεπάρκεια στην αποτελεσματική λειτουργία ενός ΣΔΕ»: | Για τους σκοπούς της εφαρμογής των Ταμείων, ανεπάρκεια για την οποία είναι απαραίτητο να υπάρξουν ουσιώδεις βελτιώσεις στο σύστημα, η οποία εκθέτει τα Ταμεία σε σημαντικό κίνδυνο παρατυπιών και η ύπαρξη της οποίας δεν συμβιβάζεται με θετική ελεγκτική γνώμη σχετικά με τη λειτουργία του συστήματος διαχείρισης και ελέγχου. *[Πηγή: άρθρο 2 στ. (39) Καν. (ΕΕ) 1303/2013, άρθρο 3 στ. 25 Ν. 4314/2014-ΦΕΚ Α 265/23-12-2014]* | |

|  |  |
| --- | --- |
| «Απάτη -fraud»: | Απάτη εις βάρος των οικονομικών συμφερόντων των Ευρωπαϊκών Κοινοτήτων συνιστά:  *α) Όσον αφορά τις δαπάνες*, είναι κάθε εκ προθέσεως πράξη ή παράλειψη, σχετικά με:   * τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την αχρεώστητη είσπραξη ή παρακράτηση πόρων που προέρχονται από το γενικό προϋπολογισμό των Κοινοτήτων ή από τους προϋπολογισμούς των οποίων η διαχείριση ασκείται από τις Κοινότητες ή για λογαριασμό τους * την αποσιώπηση πληροφοριών κατά παράβαση ειδικής υποχρέωσης, με τα ίδια αποτελέσματα, * τη μη κατά προορισμό χρήση αυτών των πόρων, για σκοπούς άλλους από αυτούς για τους οποίους χορηγήθηκαν αρχικώς.   *β) Όσον αφορά τα έσοδα, κάθε εκ προθέσεως πράξη ή παράλειψη σχετικά με:*   * τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την παράνομη μείωση των πόρων του γενικού προϋπολογισμού των Κοινοτήτων ή των προϋπολογισμών των οποίων η διαχείριση ασκείται από τις Κοινότητες ή για λογαριασμό τους, * την αποσιώπηση πληροφοριών κατά παράβαση ειδικής υποχρέωσης, με τα ίδια αποτελέσματα, * τη μη κατά προορισμό χρήση ενός νόμιμα αποκτηθέντος πλεονεκτήματος με τα ίδια αποτελέσματα. |
| *[Πηγή: Σύμβαση η οποία καταρτίζεται βάση του άρθρου Κ.3 της συνθήκης για την Ευρωπαϊκή Ένωση, σχετικά με την προστασία των οικονομικών συμφερόντων των Ευρωπαϊκών Κοινοτήτων****,*** *Επίσημη Εφημερίδα αριθ. OJ C 316 της 27/11/1995 σ. 0049, η οποία έχει κυρωθεί με το άρθρο πρώτο του Ν. 2803/2000 – ΦΕΚ Α 48/3-3-2000]* | |
| *Σημειώσεις/Διευκρινήσεις:*  Στην απλουστευμένη διατύπωση για τον ορισμό της απάτης τονίζεται ο συνδυασμός τριών πτυχών: παρατυπία, πρόθεση και επιζήμιες επιπτώσεις μιας πράξης ή παράλειψης. Η απάτη διακρίνεται από το γενικότερο όρο «παρατυπία» από τη συνιστώσα της πρόθεσης (δόλου).  Σημειώνεται ότι, η απάτη είναι νομικός χαρακτηρισμός μιας πράξης βάσει του ποινικού δικαίου, ο οποίος καθορίζεται από δικαστικές αρχές[[1]](#footnote-1). Άρα, οι Δομές που έχουν οριστεί στο πλαίσιο του ΣΔΕ δεν μπορούν να χαρακτηρίσουν μία πράξη με τα παραπάνω στοιχεία ως «απάτη». Ωστόσο, μπορούν να ανιχνεύσουν πραγματικά περιστατικά ή λίαν ύποπτες περιστάσεις που υποδηλώνουν την ύπαρξη παρατυπιών και, κατ’ επέκταση, πιθανής απάτης. | |

|  |  |
| --- | --- |
| «Υπόνοια απάτης-suspected fraud»: | Κάθε παρατυπία που οδηγεί στην κίνηση διοικητικής ή δικαστικής διαδικασίας σε εθνικό επίπεδο, ώστε να καθοριστεί η ύπαρξη συμπεριφοράς εκ προθέσεως (δόλου) και ιδίως απάτης, όπως ορίζεται στο άρθρο 1 παράγραφος 1 στοιχείο α) της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων, η οποία θεσπίστηκε δυνάμει του άρθρου Κ.3 της συνθήκης για την Ευρωπαϊκή Ένωση *[Πηγή: Κατ’ εξουσιοδότηση κανονισμός (ΕΚ) για την υποβολή έκθεσης παρατυπιών C(2015) 4539/ 08.07.2015]* |
| *Σημειώσεις/Διευκρινήσεις:*  Κάθε περίπτωση που κρίνεται ότι συνιστά «υπόνοια απάτης», πρέπει να προωθηθεί στη Γενική Γραμματεία για την Καταπολέμηση της Διαφθοράς, η οποία αποτελεί την Υπηρεσία που έχει αναλάβει τον εθνικό συντονισμό για θέματα απάτης στην Ελλάδα (AFCOS), σύμφωνα με τον Ν. 4320/2015. Το AFCOS προωθεί την υπόθεση στις αρμόδιες ελεγκτικές ή δικαστικές αρχές, ανάλογα με την περίπτωση, ώστε να ερευνηθεί και να καθοριστεί η ύπαρξη συμπεριφοράς εκ προθέσεως, και ιδίως απάτης. Επίσης, η «υπόνοια απάτης» αναφέρεται στην EE. | |
|  | |
| «Ένδειξη απάτης»: | Υποψία ότι μία παρατυπία ενέχει δόλο |
| *Σημειώσεις/Διευκρινήσεις:*  Ο όρος αυτός εισάγεται στο παρόν ΣΔΕ, προκειμένου να διαχωριστεί από τον όρο «υπόνοια απάτης». Η «ένδειξη απάτης» χαρακτηρίζει την υποψία ότι μία παρατυπία ενέχει δόλο. Όταν αυτή η υποψία, μετά από εξέταση/ διερεύνηση, κριθεί βάσιμη, τότε συνιστά «υπόνοια απάτης» (οπότε και πρέπει να προωθηθεί στο AFCOS και να αναφερθεί στην EE).  Όταν, για παράδειγμα, μία Διαχειριστική Αρχή εντοπίσει μια παρατυπία που κατά την κρίση της αποτελεί ενδεχόμενη απάτη, πρέπει να προβεί η ίδια σε μια εξέταση/ διερεύνηση του θέματος και εφόσον κρίνει ότι η ένδειξη απάτης είναι ισχυρή, θα πρέπει να ξεκινήσει μια διοικητική ή δικαστική διαδικασία σε εθνικό επίπεδο. Όταν δοθεί το έναυσμα για να ξεκινήσει η διαδικασία αυτή, τότε η ένδειξη συνιστά «υπόνοια απάτης». Κατά το προηγούμενο στάδιο, που υπάρχει απλά μια υποψία και δεν έχει συνταχθεί μια επιστολή για να ξεκινήσει μια επίσημη διαδικασία σε εθνικό επίπεδο (διοικητική ή δικαστική), δεν μιλάμε ακόμα για «υπόνοια απάτης», αλλά για «ένδειξη». | |
|  | |
| «Κόκκινη σημαία» (red-flag): | Η κόκκινη σημαία (σήμα συναγερμού) είναι δείκτης/ προειδοποιητικό σήμα πιθανής απάτης ή κρούσματος διαφθοράς. Αποτελεί στοιχείο ή σύνολο στοιχείων, τα οποία δεν είναι συνήθη από τη φύση τους ή αποκλίνουν από τη συνήθη δραστηριότητα. Πρόκειται για ένδειξη παρέκκλισης από το σύνηθες και απαιτεί ενδεχομένως περαιτέρω διερεύνηση. *[Πηγή: Εντοπισμός πλαστών εγγράφων στον τομέα των διαρθρωτικών ενεργειών - Πρακτικός οδηγός για τις ΔΑ, OLAF 2013]* |
| *Σημειώσεις/Διευκρινήσεις:* Οι κόκκινες σημαίες:   * δεν αποτελούν **απόδειξη** για την ύπαρξη πιθανής απάτης * αποτελούν στοιχείο για την ανίχνευση πιθανής απάτης, καθώς προειδοποιούν ή εφιστούν την προσοχή ότι μία δραστηριότητα ενδεχομένως κρύβει μία δόλια συμπεριφορά (**οδηγούν σε υποψία-«ένδειξη απάτης**») * κρίνονται κατά περίπτωση και υπό το πρίσμα των πραγματικών περιστατικών της υπόθεσης. | |

1. [Πηγή: υποσημείωση 30, Ανακοίνωση της Επιτροπής προς το Ευρωπαϊκό Kοινοβούλιο, το Συμβούλιο, την Eυρωπαϊκή Oικονομική και Κοινωνική Επιτροπή, την Επιτροπή των Περιφερειών και το Ελεγκτικό Συνέδριο σχετικά με τη Στρατηγική της Επιτροπής για την Καταπολέμηση της Απάτης COM(2011) 376 τελικό, 24.6.2011]. [↑](#footnote-ref-1)